Tři Žony (AK/SN). Při kołopuću wokoło Třižonjanskeho jězora wuhladaja wobydlerjo a wopytowarjo w Třoch Žonach nětko skupinu drjewjanych skulpturow pódla noweho pawiljona. Woboje su tam zawčerawšim składnostnje zakónčenja procesa noworjadowanja ležownosćow symbolisce přepodali. Skulptury zwobraznjeja tři žony při ratarskim dźěle. „Spytach do nich pohib a žiwjenje zapřijeć“, rozłoži wutoru Žuričanski rězbar Alojs Šołta swoju twórbu „Třižonjanska ławka“ z duboweho drjewa.
Kaž předsydka zhromadźenstwa wobdźělenych na procesu noworjadowanja ležownosćow Katrin Thiem rjekny, je cyłe předewzaće wot lěta 2002 trało. Po Bórkhamoru a Brězynje w Malešanskej gmejnje su Tři Žony třeće wotzamknjene jednanje w Budyskim wokrjesu. Zahajili běchu je noworjadowanja krajiny po brunicowej jamje dla, kotraž je hač do lěta 1989 dźěłała.
szl_Latn szl_Latn